ddrg/super_eurlex huggingface dataset:
ΑΠΟΦΑΣΗ ΤΗΣ ΕΠΙΤΡΟΠΗΣ της 10ης Νοεμβρίου 1992 σχετικά με την εισαγωγή στην Κοινότητα ζώντων χοίρων, σπέρματος χοίρου, εμβρύων χοίρου, νωπού χοιρείου κρέατος και προϊόντων χοιρείου κρέατος από την Ουγγαρία (92/539/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 91/496/ΕΟΚ του Συμβουλίου της 15ης Ιουλίου 1991 για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προελεύσεως τρίτων χωρών που εισάγονται στην Κοινότητα και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), όπως τροποποιήθηκε τελευταία από την οδηγία 92/438/ΕΟΚ (2), και ιδίως το άρθρο 18,

την οδηγία 90/675/ΕΟΚ του Συμβουλίου της 10ης Δεκεμβρίου 1990 για τον καθορισμό των βασικών αρχών που διέπουν τη διοργάνωση κτηνιατρικών ελέγχων για τα προϊόντα που εισάγονται στην Κοινότητα από τρίτες χώρες (3), όπως τροποποιήθηκε τελευταία από την οδηγία 92/438/ΕΟΚ, και ιδίως το άρθρο 19,

Εκτιμώντας:

ότι στην Ουγγαρία παρουσιάστηκαν κρούσματα κλασικής πανώλους των χοίρων-

ότι η εμφάνιση της κλασικής πανώλους των χοίρων στην Ουγγαρία ενδέχεται να αποτελεί σοβαρή απειλή για τις αγέλες των ζώων στα κράτη μέλη, όσον αφορά το εμπόριο ζώντων χοίρων, νωπού χοιρείου κρέατος, σπέρματος χοίρου, εμβρύων χοίρου και ορισμένων προϊόντων με βάση το χοίρειο κρέας- ότι η Επιτροπή μπορεί χωρίς αναβολή να θεσπίσει μέτρα σχετικά με τις εισαγωγές από την Ουγγαρία-

ότι το θέμα διαβιβάζεται στη Μόνιμη Κτηνιατρική Επιτροπή εντός δέκα εργασίμων ημερών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη απαγορεύουν την εισαγωγή από την Ουγγαρία:

- ζώντων χοίρων,

- νωπού χοιρείου κρέατος,

- σπέρματος οικόσιτων χοιροειδών,

- εμβρύων οικόσιτων χοιροειδών,

- προϊόντων του χοιρείου κρέατος, εξαιρουμένων εκείνων που έχουν υποβληθεί σε μία από τις ακόλουθες μεθόδους επεξεργασίας:

α) θερμική επεξεργασία σε ερμητικώς κλεισμένα δοχεία με τιμή Fc ίση ή μεγαλύτερη από 3,00-

β) θερμική επεξεργασία διαφορετική από εκείνη που αναφέρεται στο στοιχείο α) και κατά την οποία η θερμοκρασία στο μέσο της διάταξης είναι τουλάχιστον 70 oC-

γ) θερμική επεξεργασία με φυσική ζύμωση ή ωρίμανση τουλάχιστον εννέα μηνών για το χοιρομέρι βάρους τουλάχιστον 5,5 χιλιογράμμων και η οποία παρουσιάζει τα ακόλουθα χαρακτηριστικά:

- aW ίση ή μικρότερη από 0,93,

- pH ίσο ή μικρότερο από 6.

2. Στο υπόδειγμα υγειονομικού πιστοποιητικού, όπως καθορίζεται στο παράρτημα Α της απόφασης 91/449/ΕΟΚ της Επιτροπής (4), πρέπει να προστεθεί, σύμφωνα με την παράγραφο 1, σημείωση σχετικά με την εισαγωγή προϊόντων του χοιρείου κρέατος.

Άρθρο 2

Η παρούσα απόφαση απευθύνεται στα κράτη μέλη. Βρυξέλλες, 10 Νοεμβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 268 της 24. 9. 1991, σ. 56. (2) ΕΕ αριθ. L 243 της 25. 8. 1992, σ. 27. (3) ΕΕ αριθ. L 373 της 31. 12. 1990, σ. 1. (4) ΕΕ αριθ. L 240 της 29. 8. 1991, σ. 28.
ΑΠΟΦΑΣΗ ΤΗΣ ΕΠΙΤΡΟΠΗΣ της 2ας Δεκεμβρίου 1992 για την παροχή άδειας στη Γαλλική Δημοκρατία να εφαρμόσει μέτρα διασφάλισης στις εισαγωγές μπανανών καταγωγής Δημοκρατίας Καμερούν και Ακτής Ελεφαντοστού (Το κείμενο στη γαλλική γλώσσα είναι το μόνο αυθεντικό) (92/554/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την τέταρτη σύμβαση ΑΚΕ-ΕΟΚ (1) που υπογράφηκε στη Λομέ στις 15 Δεκεμβρίου 1989, καλούμενη στο εξής "η σύμβαση", και ιδίως το άρθρο 117 και το άρθρο 178 παράγραφος 3,

Εκτιμώντας:

ότι το πρωτόκολλο αριθ. 4 της σύμβασης καθώς και ο κανονισμός (ΕΟΚ) αριθ. 3705/90 του Συμβουλίου (2) καθορίζουν αντίστοιχα την εφαρμογή και τις λεπτομέρειες εφαρμογής των μέτρων διασφάλισης που προβλέπονται στη σύμβαση-

ότι, στις 26 Νοεμβρίου 1992, η γαλλική κυβέρνηση υπέβαλε στην Επιτροπή των Ευρωπαϊκών Κοινοτήτων αίτηση δυνάμει του άρθρου 178 παράγραφος 3 της σύμβασης προκειμένου να της επιτραπεί να περιορίσει τις εισαγωγές μπανανών καταγωγής Καμερούν και Ακτής Ελεφαντοστού-

ότι οι γαλλικές αρχές τόνισαν την ύπαρξη, κατά τις τελευταίες εβδομάδες, κατάστασης αποσταθεροποίησης στη γαλλική αγορά λόγω των ποσοτήτων μπανανών καταγωγής Καμερούν και Ακτής Ελεφαντοστού οι οποίες δημιουργούν πλεόνασμα σε συνάρτηση με την ικανότητα απορρόφησης της αγοράς και τις παραδοσιακές αποστολές από τη Γουαδελούπη και τη Μαρτινίκα-

ότι οι επιπλέον πληροφορίες που ζήτησε η Επιτροπή επιβεβαίωσαν πράγματι ότι σημειώθηκε σημαντική πτώση των τιμών κατά τη διάρκεια των τελευταίων εβδομάδων όχι μόνο στην αγορά κατανάλωσης, αλλά κυρίως στο επίπεδο των τιμών κατά την αναχώρηση από τον τόπο παραγωγής- ότι ακολούθησαν εξαιρετικές δυσκολίες εμπορίας των μπανανών Γουαδελούπης και Μαρτινίκας που είναι πιθανό να επιφέρουν υποβάθμιση αυτού του τομέα δραστηριότητας των εν λόγω περιοχών-

ότι η εξαιρετικά κρίσιμη χρηματοπιστωτική κατάσταση που απορρέει για τους παραγωγούς των περιοχών αυτών δικαιολογεί τη λήψη μέτρων έκτακτης ανάγκης-

ότι, για τους λόγους αυτούς, κρίνεται σκόπιμο να επιτραπεί στη Γαλλική Δημοκρατία να λάβει μέτρα για τη σταθεροποίηση της αγοράς-

ότι ο περιορισμός των εισαγωγών μπανανών καταγωγής Καμερούν και Ακτής Ελεφαντοστού σε επίπεδο παραδοσιακών ροών αναμένεται να επιτρέψει την αντιμετώπιση των διαταραχών ενώ ταυτοχρόνως η ισχύς του εν λόγω μέτρου περιορίζεται σε ό,τι είναι απολύτως απαραίτητο,

ΑΠΟΦΑΣΙΖΕΙ:

Άρθρο 1

Παρέχεται η άδεια στη Γαλλική Δημοκρατία να περιορίσει στο έδαφός της, κατά τη διάρκεια του μηνός Δεκεμβρίου 1992, τις εισαγωγές νωπών μπανανών που υπάγονται στη δασμολογική διάκριση ΣΟ ex 0803 00 10, καταγωγής Καμερούν και Ακτής Ελεφαντοστού, στο επίπεδο των ποσοτήτων που εισάγονται από τις χώρες αυτές τον ίδιο μήνα κατά τη διάρκεια των τριών τελευταίων ετών.

Άρθρο 2

Η Γαλλική Δημοκρατία κοινοποιεί στην Επιτροπή τα λαμβανόμενα μέτρα κατ' εφαρμογήν της παρούσας απόφασης.

Άρθρο 3

Η παρούσα απόφαση εφαρμόζεται μέχρι τις 31 Δεκεμβρίου 1992.

Άρθρο 4

Η παρούσα απόφαση απευθύνεται στη Γαλλική Δημοκρατία. Βρυξέλλες, 2 Δεκεμβρίου 1992. Για την Επιτροπή

Manuel MARIN

Αντιπρόεδρος

(1) ΕΕ αριθ. L 229 της 17. 8. 1991, σ. 1. (2) ΕΕ αριθ. L 358 της 21. 12. 1990, σ. 4.
ΑΠΟΦΑΣΗ ΤΗΣ ΕΠΙΤΡΟΠΗΣ της 9ης Νοεμβρίου 1992 περί εγκρίσεως των προγραμμάτων των σχετικών με τη βοναμίωση και τη μαρτειλίωση, τα οποία υποβλήθηκαν από το Ηνωμένο Βασίλειο (Το κείμενο στην αγγλική γλώσσα είναι το μόνο αυθεντικό) (92/528/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 91/67/ΕΟΚ του Συμβουλίου της 28ης Ιανουαρίου 1991 σχετικά με τους όρους υγειονομικής πολιτικής που διέπουν την εμπορία ζώων και προϊόντων υδατοκαλλιέργειας (1), και ιδίως το άρθρο 10,

Εκτιμώντας:

ότι τα κράτη μέλη μπορούν να υποβάλουν στην Επιτροπή ένα πρόγραμμα με σκοπό να τους χορηγηθεί το καθεστώς εγκεκριμένης ζώνης σε ό,τι αφορά ορισμένες νόσους που προσβάλουν τα μαλάκια-

ότι το Ηνωμένο Βασίλειο, με τις από 26 Μαΐου και 31 Ιουλίου 1992 επιστολές, υπέβαλε δύο προγράμματα σχετικά με τη βοναμίωση και τη μαρτειλίωση για τη Μεγάλη Βρετανία και τη Βόρεια Ιρλανδία-

ότι στα εν λόγω προγράμματα ορίζονται οι γεωγραφικές ζώνες, τα μέτρα που πρέπει να λαμβάνονται από τις επίσημες υπηρεσίες, οι διαδικασίες που πρέπει να ακολουθούνται από τα εργαστήρια, η σημασία των εν λόγω ασθενειών και τα μέτρα καταπολέμησης σε περίπτωση ανίχνευσης κάποιας από τις ασθένειες αυτές-

ότι κατόπιν εξετάσεως τα προγράμματα αυτά βρέθηκαν σύμφωνα με τις διατάξεις του άρθρου 10 της οδηγίας 91/67/ΕΟΚ-

ότι, σύμφωνα με το άρθρο 10 παράγραφος 2 της οδηγίας 91/67/ΕΟΚ, η εισαγωγή ζώων και προϊόντων υδατοκαλλιέργειας στις ζώνες τις οποίες αφορούν τα προγράμματα θα υπόκειται στις διατάξεις των άρθρων 7 και 8 της εν λόγω οδηγίας-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το πρόγραμμα σχετικά με τη βοναμίωση και τη μαρτειλίωση για τη Μεγάλη Βρετανία, το οποίο υποβλήθηκε από το Ηνωμένο Βασίλειο, εγκρίνεται.

Άρθρο 2

Το πρόγραμμα σχετικά με τη βοναμίωση και τη μαρτειλίωση για τη Βόρεια Ιρλανδία, το οποίο υποβλήθηκε από το Ηνωμένο Βασίλειο, εγκρίνεται.

Άρθρο 3

Το Ηνωμένο Βασίλειο θέτει σε ισχύ τις νομοθετικές, κανονιστικές και διοικητικές διατάξεις τις αναγκαίες για συμμόρφωση προς τα προγράμματα, για τα οποία ο λόγος στο άρθρο 1 και στο άρθρο 2, την 1η Ιανουαρίου 1993.

Άρθρο 4

Η παρούσα απόφαση απευθύνεται προς το Ηνωμένο Βασίλειο. Βρυξέλλες, 9 Νοεμβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 46 της 19. 2. 1991, σ. 1.
ΑΠΟΦΑΣΗ ΤΗΣ ΕΠΙΤΡΟΠΗΣ της 25ης Σεπτεμβρίου 1992 που τροποποιεί την απόφαση 87/119/ΕΟΚ όσον αφορά τον πίνακα των εγκαταστάσεων της Βραζιλίας που έχουν εγκριθεί για την εισαγωγή προϊόντων με βάση το κρέας στην Κοινότητα (92/485/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 72/462/ΕΟΚ του Συμβουλίου της 12ης Δεκεμβρίου 1972 για τα υγειονομικά προβλήματα και τα υγειονομικά μέτρα κατά την εισαγωγή ζώων του βοείου, χοιρείου, προβείου και αιγείου είδους, νωπών κρεάτων ή προϊόντων με βάση το κρέας προελεύσεως τρίτων χωρών (1), όπως τροποποιήθηκε τελευταία από τον κανονισμό (ΕΟΚ) αριθ. 3763/91 (2), και ιδίως το άρθρο 4 παράγραφος 1,

Εκτιμώντας:

ότι ο πίνακας των εγκαταστάσεων της Βραζιλίας που έχουν εγκριθεί για την εισαγωγή προϊόντων με βάση το κρέας στην Κοινότητα καταρτίστηκε αρχικά στην απόφαση 87/119/ΕΟΚ της Επιτροπής (3), όπως τροποποιήθηκε τελευταία από την απόφαση 92/257/ΕΟΚ (4)-

ότι από τον επιτόπου κοινοτικό έλεγχο σε εγκαταστάσεις προϊόντων με βάση το κρέας στη Βραζιλία προέκυψε ότι σε μια εγκατάσταση το επίπεδο υγιεινής έχει υποστεί αλλαγές σε σχέση με τον προηγούμενο έλεγχο- ότι είναι απαραίτητο, κατά συνέπεια, να τροποποιηθεί ο πίνακας των εγκαταστάσεων-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα της απόφασης 87/119/ΕΟΚ αντικαθίσταται από το παράρτημα της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη. Βρυξέλλες, 25 Σεπτεμβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 302 της 31. 12. 1972, σ. 28. (2) ΕΕ αριθ. L 356 της 24. 12. 1991, σ. 1. (3) ΕΕ αριθ. L 49 της 18. 2. 1987, σ. 37. (4) ΕΕ αριθ. L 128 της 14. 5. 1992, σ. 30.

ΠΑΡΑΡΤΗΜΑ

ΠΙΝΑΚΑΣ ΤΩΝ ΕΓΚΑΤΑΣΤΑΣΕΩΝ

Αριθμός έγκρισης Εγκατάσταση Διεύθυνση SIF 7 Swift Armour SA Industria e Comercio Santana do Livramento, Rio Grande do Sul SIF 10 Swift Armour SA Industria e Comercio Sao Paulo, Sao Paulo SIF 34 Perdigao Agroindustrial SA S. Andre, Sao Paulo SIF 76 SA Frigorifico Anglo Barretos, Sao Paulo SIF 226 BE Comercio e Industria, Importacao e

Expotacao SA Bage, Rio Grande do Sul SIF 337 Frigorifico Bertin Ltda Lins, Sao Paulo SIF 381 Frigorifico Kaiowa SA Guarulhos, Sao Paulo SIF 385 Frigorifico Mouran Ltda Andradina, Sao Paulo SIF 458 Swift Armour SA, Industria e Comercio Presidente Epitacio, Sao Paulo SIF 736 Sola SA Industrias Alimenticias Tres Rios, Rio de Janeiro SIF 1676 UA - Comercio e Industria SA Uberlandia, Minas Gerais SIF 2015 Sadia Oeste SA Industria e Comercio Varzea Grande, Mato Grosso
ΑΠΟΦΑΣΗ ΤΟΥ ΣΥΜΒΟΥΛΙΟΥ της 29ης Ιουνίου 1992 σχετικά με τη σύναψη συμφωνίας συνεργασίας μεταξύ της Ευρωπαϊκής Οικονομικής Κοινότητας και της Δημοκρατίας της Φινλανδίας για την έρευνα και την τεχνολογική ανάπτυξη στον τομέα των ανανεώσιμων πρώτων υλών: δασοπονία και προϊόντα ξύλου (συμπεριλαμβανομένου και του φελλού) (Forest 1990-1992) (92/412/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 Ο παράγραφος 2,

την πρόταση της Επιτροπής(1) ,

Σε συνεργασία με το Ευρωπαϊκό Κοινοβούλιο(2) ,

Έχοντας υπόψη τη γνώμη της Οικονομικής και Κοινωνικής Επιτροπής(3) ,

Εκτιμώντας:

ότι, με την απόφαση 89/626/ΕΟΚ(4) , το Συμβούλιο ενέκρινε ένα ειδικό πρόγραμμα έρευνας και τεχνολογικής ανάπτυξης της Ευρωπαϊκής Οικονομικής Κοινότητας στον τομέα των πρώτων υλών και της ανακύκλωσης (1990-1992) ότι το άρθρο 8 της αποφάσεως αυτής εξουσιοδοτεί την Επιτροπή να διαπραγματευθεί συμφωνίες με ορισμένες τρίτες χώρες, στις οποίες περιλαμβάνονται αυτές οι ευρωπαϊκές χώρες οι οποίες έχουν συνάψει συμφωνίες-πλαίσια επιστημονικής και τεχνικής συνεργασίας με την Κοινότητα προκείμενου να συμπράξουν καθ' ολοκληρία ή εν μέρει στο πρόγραμμα

ότι, με την απόφαση 87/177/ΕΟΚ(5) , το Συμβούλιο ενέκρινε τη σύναψη εξ ονόματος της Ευρωπαϊκής Οικονομικής Κοινότητας, της συμφωνίας-πλαισίου επιστημονικής και τεχνικής συνεργασίας μεταξύ των Ευρωπαϊκών Κοινοτήτων και, μεταξύ άλλων, της Δημοκρατίας της Φινλανδίας

ότι η κυβέρνηση της Φινλανδίας ζήτησε να συμμετάσχει σε ένα υποπρόγραμμα του προαναφερθέντος κοινοτικού ερευνητικού προγράμματος, το οποίο αφορά τη δασοπονία και τα προϊόντα ξύλου (σημπεριλαμβανομένου και του φελλού) ως ανανεώσιμες πρώτες ύλες (Forest)

ότι η Κοινότητα και η Φινλανδία αναμένουν να υπάρξει αμοιβαίο όφελος από τη συνεργασία και ότι αυτή η συμφωνία πρέπει να εγκριθεί,

ΑΠΟΦΑΣΙΖΕΙ:

Άρθρο 1

Η συμφωνία συνεργασίας μεταξύ της Ευρωπαϊκής Οικονομικής Κοινότητας και της Δημοκρατίας της Φινλανδίας για την έρευνα και την τεχνολογική ανάπτυξη στον τομέα των ανανεώσιμων πρώτων υλών: δασοπονία και προϊόντα ξύλου (συμπεριλαμβανομένου και του φελλού) (Forest 1990-1992) εγκρίνεται εξ ονόματος της Κοινότητας.

Το κείμενο της συμφωνίας επισυνάπτεται στην παρούσα απόφαση.

Άρθρο 2

Ο Πρόεδρος του Συμβουλίου προβαίνει στην κοινοποίηση που προβλέπεται στο άρθρο 10 της συμφωνίας(6) .

Λουξεμβούργο, 29 Ιουνίου 1992.

Για το Συμβούλιο Ο Πρόεδρος Carlos BORREGO

(1) ΕΕ αριθ. C 316 της 6. 12. 1991, σ. 4.

(2) ΕΕ αριθ. C 94 της 13. 4. 1992, σ. 160 και απόφαση της 11ης Ιουνίου 1992 (δεν δημοσιεύθηκε ακόμη στην Επίσημη Εφημερίδα).

(3) ΕΕ αριθ. C 106 της 27. 4. 1992, σ. 12.

(4) ΕΕ αριθ. L 359 της 8. 12. 1989, σ. 16.

(5) ΕΕ αριθ. L 71 της 14. 6. 1987, σ. 29.

(6) Η έναρξη ισχύος της συμφωνίας θα δημοσιευθεί στην Επίσημη Εφημερίδα των Ευρωπαϊκών Κοινοτήτων με τη φροντίδα της Γενικής Γραμματείας του Συμβουλίου.
ΑΠΟΦΑΣΗ ΤΗΣ ΕΠΙΤΡΟΠΗΣ

της 25ης Ιουνίου 1992

περί χορηγήσεως αδείας στο Ηνωμένο Βασίλειο να παρατείνει την ενδοκοινοτική επιτήρηση όσον αφορά τις μπανάνες καταγωγής ορισμένων τρίτων χωρών οι οποίες τίθενται σε ελεύθερη κυκλοφορία στα άλλα κράτη μέλη

(Το κείμενο στην αγγλική γλώσσα είναι το μόνο αυθεντικό)

(92/338/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη την συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 115,

την απόφαση 87/433/ΕΟΚ της Επιτροπής της 22ας Ιουλίου 1987 σχετικά με τα μέτρα επιτήρησης και προστασίας τα οποία τα κράτη μέλη δύνανται να εξουσιοδοτηθούν να λάβουν κατ' εφαρμογή του άρθρου 115 της συνθήκης ΕΟΚ (1) και ιδίως τα άρθρα 1, 2 και 5,

Εκτιμώντας:

ότι η Επιτροπή, με την απόφαση 80/776/ΕΟΚ (2), όπως τροποποιήθηκε από την απόφαση 80/920/ΕΟΚ (3), εξουσιοδότησε το Ηνωμένο Βασίλειο να προβεί σε ενδοκοινοτική επιτήρηση όσον αφορά τις εισαγωγές μπανανών που αντιστοιχούν στη διάκριση ex 0803 00 10 του κωδικού ΣΟ, καταγωγής ορισμένων τρίτων χωρών εκτός των κρατών ΑΚΕ, και οι οποίες τίθενται σε ελεύθερη κυκλοφορία στα άλλα κράτη μέλη 7

ότι η Επιτροπή με την απόφαση 92/4/ΕΟΚ (4), επεξέτεινε την προαναφερθείσα επιτήρηση μέχρι τις 30 Ιουνίου 1992 7 ότι η κυβέρνηση του Ηνωμένου Βασιλείου υπέβαλε αίτηση στην Επιτροπή για εξουσιοδότηση να συνεχίσει την επιτήρηση μέχρι τις 31 Δεκεμβρίου 1992 7

ότι οι συνθήκες που οδήγησαν την Επιτροπή στην υιοθέτηση της αποφάσεως 80/776/ΕΟΚ εξακολουθούν να υφίστανται, ειδικά η ανάγκη εξασφαλίσεως της αποτελεσματικότητας των μέτρων εμπορικής πολιτικής τα οποία το Ηνωμένο Βασίλειο πρέπει να εκτελέσει όσον αφορά τις εισαγωγές μπανανών καταγωγής ορισμένων τρίτων χωρών για να εκπληρώσει τις προϋποθέσεις του πρωτοκόλλου 5 της σύμβασης Λομέ 7

ότι, υπό τις συνθήκες αυτές, πρέπει να επιτραπεί στο Ηνωμένο Βασίλειο να παρατείνει την ενδοκοινοτική επιτήρηση των εν λόγω προϊόντων από τις τρίτες χώρες που παρατίθενται στο παράρτημα της προηγούμενης απόφασης 7 ότι η ισχύς της έγκρισης αυτής πρέπει να περιοριστεί έως τις 31 Δεκεμβρίου 1992, με την επιφύλαξη ότι θα επαναξεταστεί η κατάσταση μετά την ημερομηνία αυτή με βάση τις εξελίξεις της κοινοτικής μπανάνας που θα σημειωθούν στο πλαίσιο της υλοποίησης της ενιαίας αγοράς,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η περίοδος ισχύος της αποφάσεως 80/776/ΕΟΚ, παρατείνεται με την παρούσα μέχρι τις 31 Δεκεμβρίου 1992 σχετικά με τις ενδοκοινοτικές εισαγωγές νωπών μπανανών προέλευσης τρίτων χωρών που περιλαμβάνονται στο παράρτημα.

Άρθρο 2

Η παρούσα απόφαση απευθύνεται στο Ηνωμένο Βασίλειο.

Βρυξέλλες, 25 Ιουνίου 1992. Για την Επιτροπή

Frans ANDRIESSEN

Αντιπρόεδρος
ΑΠΟΦΑΣΗ ΤΗΣ ΕΠΙΤΡΟΠΗΣ της 22ας Μαΐου 1992 για την έγκριση δράσεων εκπόνησης πρότυπων σχεδίων καταπολέμησης της λύσσας με σκοπό την εξάλειψη ή την πρόληψή της, που υποβλήθηκαν από την Ομοσπονδιακή Δημοκρατία της Γερμανίας (Το κείμενο στη γερμανική γλώσσα είναι το μόνο αυθεντικό) (92/303/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την απόφαση 89/455/ΕΟΚ του Συμβουλίου της 24ης Ιουλίου 1989 για την έγκριση κοινοτικών δράσεων εκπόνησης πρότυπων σχεδίων καταπολέμησης της λύσσας με σκοπό την εξάλειψη ή την πρόληψή της (1), και ιδίως το άρθρο 4,

Εκτιμώντας:

ότι, σύμφωνα με το άρθρο 1 της απόφασης 89/455/ΕΟΚ, η Ομοσπονδιακή Δημοκρατία της Γερμανίας θα θεσπίσει ευρείας κλίμακας πρότυπα σχέδια για την εξάλειψη ή πρόληψη της λύσσας των άγριων ζώων της Κοινότητας με χρήση εμβολίων για την από στόματος ανοσοποίηση των αλεπούδων-

ότι το πρότυπο σχέδιο, όπως παρουσιάστηκε από την Ομοσπονδιακή Δημοκρατία της Γερμανίας, περιλαμβάνει τις γειτνιάζουσες παραμεθόριες περιοχές της Τσεχοσλοβακίας, της Αυστρίας και της Πολωνίας-

ότι το πρότυπο σχέδιο είναι τμήμα διασυνοριακής συνεργασίας με τη Λαϊκή Δημοκρατία της Γερμανίας, την Τσεχοσλοβακία, την Αυστρία και την Πολωνία-

ότι, με την από 20 Αυγούστου 1991 επιστολή, η Ομοσπονδιακή Δημοκρατία της Γερμανίας κοινοποίησε στην Επιτροπή πρότυπα σχέδια καταπολέμησης της λύσσας με σκοπό την εξάλειψη ή την πρόληψή της-

ότι, μετά από εξέταση, διαπιστώθηκε ότι το πρότυπο σχέδιο είναι σύμφωνο με την απόφαση 89/455/ΕΟΚ- ότι, κατά συνέπεια, πληρούνται οι προϋποθέσεις χρηματοδοτικής συμμετοχής της Κοινότητας-

ότι οι δράσεις που προβλέπονται στην παρούσα απόφαση είναι σύμφωνες με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνονται τα πρότυπα σχέδια για τον Απρίλιο και Μάιο 1992 για την εξάλειψη και πρόληψη της λύσσας που υποβλήθηκαν από την Ομοσπονδιακή Δημοκρατία της Γερμανίας.

Άρθρο 2

Η Ομοσπονδιακή Δημοκρατία της Γερμανίας θα θέσει σε ισχύ, μέχρι την 1η Απριλίου 1992, τους νόμους, τους κανονισμούς και τις διοικητικές διατάξεις εφαρμογής των πρότυπων σχεδίων που αναφέρονται στο άρθρο 1.

Άρθρο 3

Η παρούσα απόφαση απευθύνεται στην Ομοσπονδιακή Δημοκρατία της Γερμανίας. Βρυξέλλες, 22 Μαΐου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 223 της 2. 8. 1989, σ. 19.
ΑΠΟΦΑΣΗ ΤΟΥ ΣΥΜΒΟΥΛΙΟΥ της 1ης Ιουνίου 1992 για τη σύναψη της συμφωνίας υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και της Δημοκρατίας της Αυστρίας σχετικά με την παράταση της συμφωνίας όσον αφορά την αμοιβαία επιβολή δασμολογικών ποσοστώσεων για ορισμένους οίνους ποιότητας (92/297/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι η συμφωνία υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και της Δημοκρατίας της Αυστρίας όσον αφορά την αμοιβαία επιβολή δασμολογικών ποσοστώσεων για ορισμένους οίνους ποιότητας (1), η οποία υπεγράφη στις 23 Δεκεμβρίου 1988, καθόρισε τις εν λόγω ποσοστώσεις μόνο για μια αρχική περίοδο που λήγει στις 30 Ιουνίου 1992- ότι πρέπει επομένως να καθοριστούν οι ποσοστώσεις που ισχύουν από 1ης Ιουλίου 1992-

ότι η Επιτροπή πραγματοποίησε διαβουλεύσεις για το σκοπό αυτό με την Αυστρία και ότι οι διαβουλεύσεις αυτές κατέληξαν σε συμφωνία υπό μορφή ανταλλαγής επιστολών η οποία πρέπει να εγκριθεί,

ΑΠΟΦΑΣΙΖΕΙ:

Άρθρο 1

Η συμφωνία υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και της Δημοκρατίας της Αυστρίας σχετικά με την παράταση της συμφωνίας όσον αφορά την αμοιβαία επιβολή δασμολογικών ποσοστώσεων για ορισμένους οίνους ποιότητας, εγκρίνεται εξ ονόματος της Κοινότητας.

Το κείμενο της συμφωνίας επισυνάπτεται στην παρούσα απόφαση.

Άρθρο 2

Ο Πρόεδρος του Συμβουλίου εξουσιοδοτείται να ορίσει το πρόσωπο το οποίο είναι αρμόδιο να υπογράψει τη συμφωνία δεσμεύοντας την Κοινότητα. Λουξεμβούργο, 1 Ιουνίου 1992. Για το Συμβούλιο

Ο Πρόεδρος

Antonio COUTO DOS SANTOS

(1) ΕΕ αριθ. L 348 της 17. 12. 1988, σ. 56.
ΑΠΟΦΑΣΗ ΤΟΥ ΣΥΜΒΟΥΛΙΟΥ της 3ης Μαρτίου 1992 περί εξουσιοδοτήσεως του Βασιλείου της Ισπανίας να ανανεώσει, μέχρι τις 7 Μαρτίου 1993, τη συμφωνία αμοιβαίων αλιευτικών σχέσεων με τη Νοτιοαφρικανική Δημοκρατία (92/158/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 167 παράγραφος 3,

την πρόταση της Επιτροπής,

Εκτιμώντας:

ότι η συμφωνία αμοιβαίων αλιευτικών σχέσεων μεταξύ της κυβέρνησης του Βασιλείου της Ισπανίας και της κυβέρνησης της Νοτιοαφρικανικής Δημοκρατίας, που υπογράφηκε στις 14 Απριλίου 1979, άρχισε να ισχύει στις 8 Μαρτίου 1982, για αρχική περίοδο δέκα ετών- ότι αυτή η συμφωνία, εν συνεχεία, παραμένει σε ισχύ για αόριστο χρονικό διάστημα, αν δεν καταγγελθεί με προειδοποίηση δώδεκα μηνών-

ότι το άρθρο 167 παράγραφος 2 της πράξης προσχώρησης προβλέπει ότι τα δικαιώματα και οι υποχρεώσεις που απορρέουν από συμφωνίες αλιείας που έχει συνάψει το Βασίλειο της Ισπανίας με τρίτες χώρες δεν επηρεάζονται κατά το χρονικό διάστημα κατά το οποίο οι διατάξεις των συμφωνιών αυτών διατηρούνται προσωρινά σε ισχύ-

ότι, δυνάμει του άρθρου 167 παράγραφος 3 της πράξης προσχώρησης, το Συμβούλιο λαμβάνει, πριν από τη λήξη των αλιευτικών συμφωνιών που έχει συνάψει το Βασίλειο της Ισπανίας με τρίτες χώρες, τις κατάλληλες αποφάσεις για τη διατήρηση των αλιευτικών δραστηριοτήτων που προκύπτουν από τις συμφωνίες αυτές, περιλαμβανομένης της δυνατότητας παράτασής τους για χρονικό διάστημα ενός έτους κατ' ανώτατο όριο-

ότι, για να μην διακοπούν οι αλιευτικές δραστηριότητες των κοινοτικών σκαφών που αφορά το θέμα αυτό, είναι σκόπιμο να επιτραπεί στο Βασίλειο της Ισπανίας να ανανεώσει, έως τις 7 Μαρτίου 1993, την προαναφερόμενη συμφωνία,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το Βασίλειο της Ισπανίας εξουσιοδοτείται να ανανεώσει, μέχρι τις 7 Μαρτίου 1993, τη συμφωνία αμοιβαίων αλιευτικών σχέσεων με τη Νοτιοαφρικανική Δημοκρατία, η οποία άρχισε να ισχύει στις 8 Μαρτίου 1982.

Άρθρο 2

Η παρούσα απόφαση απευθύνεται στο Βασίλειο της Ισπανίας. Βρυξέλλες, 3 Μαρτίου 1992. Για το Συμβούλιο

Ο Πρόεδρος

Arlindo MARQUES CUNHA